聞砧
作者：裴說
朝代：唐

paragraphs: 深閨乍冷鑑開篋，玉筯微微濕紅頰。
一陣霜風殺柳條，濃煙半夜成黃葉。
垂垂白練明如雪，獨下閑堦轉淒切。
祗知抱杵搗秋砧，不覺高樓已無月。
時聞寒雁聲相喚，紗窓只有燈相伴。
幾展齊紈又嬾裁，離腸恐逐金刀斷。
細想儀形執牙尺，回刀剪破澄江色。
愁捻銀鍼信手縫，惆悵無人試寬窄。
時時舉袖勻紅淚，紅牋謾有千行字。
書中不盡心中事，一片慇懃寄邊使。